Minne maanantaina: Teemu Keskisarja kertoo, mitä Pispalassa tapahtui keväällä 1918

Mitä tapahtui Pispalassa Tampereen valtauksen aikaan huhtikuussa 1918? Tappeliko punakaarti asemissaan Pispalanharjulla viimeiseen asti? Näihin ja muihin kysymyksiin vastaa Suomen ja Pohjoismaiden historian dosentti Teemu Keskisarja maanantai-iltana Pispalan kirjastolla. Tässä keskusteluun pohjaksi muutama perusfakta: Tahmelan työväentalolla piti punakaarti ensimmäisen kokouksensa 28. tammikuuta 1918. Venäläinen sotaväki päätti häipyä Pispalasta helmikuussa. Pispalan punakaarti otti työväentalon heti tukikohdakseen. Kun valkoiset hyökkäsivät Tampereelle Epilän suunnasta maaliskuun 26. päivä, punakaarti torjui hyökkäyksen nykyisen Haapalinnan tienoilla. Huhtikuun alussa tilanne kävi punaisille kuitenkin jo liian tukalaksi. Punakaarti hipsi pois työväentalolta maaliskuun 5. ja 6. päivän välisenä yönä. Loput punaiset antautuivat Pispalassa ja Epilässä valkoisille 6.4. Pispala 1918 -keskustelutilaisuus Pispalan kirjastolla, Pispalan valtatie 21, ma 18.12.2017. klo 18. Saksalaisiin elokuviin. Wolfgang Beckerin elokuva Ich und Kaminski avaa Niagaran saksalaisen elokuvan viikon. Elokuvassa taidekriitikko tahtoo nousta maineeseen kirjoittamalla elämäkerran vuoristokylässä elävästä kuulusta taidemaalarista ja farssihan tuosta syntyy. Ich und Kaminski Niagarassa ma 18.12. klo 16.30. Liput 5 euroa. K7. Konserttiin. Jenni Vartiainen pysähtyy konserttikiertueellaan Tampere-talon isoon saliin maanantaina. Luvassa on uusia lauluja, kuten hyvän radiosuosion saanut Turvasana-single, upeita pop-kappaleita ja Vartiaisen aiempien levyjen elämältä maistuvia lauluja. Jenni Vartiainen Tampere-talossa ma 18.12. klo 19. Liput 39.90 euroa.